《次韵陈介然幽兰翠柏之作 其二 幽兰》
宋代·李纲

温风茁幽兰，采掇置中堂。孤根亦何有，借此轩墀光。

耿耿不自惜，凄微泛馀香。萧然山林姿，讵是邦家祥。

譬犹美芹子，乃以荐君王。弃置固其宜，零落谁复伤。

赋诗慰寂寞，念子故意长。愿言同心人，去去扬清芳。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。